કોઈ કવિએ લીલું પાન જોઈને લખી નાખ્યું હતું કે ‘પાન લીલું જોયું ને તમે યાદ આવ્યા’. અહિં સવાલ એ થાય કે લીલા પાન અને પ્રેમિકામાં શું સમાનતા હશે? લીલું પાન જોઈને કોઈ યાદ આવે એમ જ પીળું પાન જોઈને કોક યાદ ના આવે? માની લો કે કોઈ કવિની પ્રેમિકા ખાતાં-પીતાં ઘરની હોય તો રસોડામાં અનાજ ભરવાના પીપડાં જોઈને કવિને પ્રેમિકા યાદ આવતી હશે કે નહી? એવી જ રીતે સામેવાળી પાર્ટીને ‘મમરાનો થેલો જોયોને તમે યાદ આવ્યાં’ એવું સ્ફુરી શકે ને? જોકે આ મમરાના થેલાની ઉપમા કવિ માટે નહીં જ હોય કારણકે કવિ મમરાના થેલા જેટલા તંદુરસ્ત હોય તે વાત માની શકાય એવી નથી. અને જો એ તંદુરસ્ત હોય તો એવું ચોક્કસ માની લેવું કે કવિતા એમનું અર્થોપાર્જન માટેનું મુખ્ય કાર્ય તો નહીં જ હોય.